Operail

Operail (varasema nimega Aktsiaselts EVR Cargo) on Eesti raudteetranspordi ettevõte.

Kuni aastani 2012 oli Eesti Raudtee tütarettevõte. Alates 22. juunist 2018 oli riigi omanduses oleva firma nimi OPERAIL AS. 2024 aasta lõpuks Operail erastati. Alates 02.01.2025 on ettevõtte nimi Operail OÜ. Kõik ettevõtte aktsiad kuuluvad eraomanikule.

Ettevõte maksis 2019. aastal Eesti riigile 1,5 miljonit eurot dividende."Riigi äriühingud maksavad eelarvesse 129 miljonit eurot dividende" ERR, 5. aprill 2019

Pärast vagunite rendiäri lõpetamist jätkab ettevõte esialgu Eesti-siseste kaubavedudega ning Tapa depoos ka vagunite ja vedurite remondi ja hooldusega."Sikkut: Operaili tuleviku otsustab uus valitsus" ERR, 21. märts 2023

 Ajalugu 
pisi|Operaili vedur C30-M-1559 "Rudolf" Tapal
Vagunite rentimist kaubaveoks 1520 mm raudteel alustas AS Eesti Raudtee 2001. aastal. 2009. aastal viidi see tegevus koos kaubavedudega eraldi ettevõttesse EVR Cargo, mille nimi muudeti hiljem Operailiks."Operail müüs 22,7 miljoniga viimased tuhatkond rendivagunit" ERR, 21. märts 2023

2018. aastal esitlesid Operaili ja Tšehhi firma CZ Loko ühisprojektina toodetavat diiselvedurit C30-M."Galerii ja video: Eestis valmis üle hulga aja uus vedur" ERR, 3. oktoober 2018

2018. aastal veeti 13,4 miljonit tonni kaupu, mis andis 99% kogu Eesti Raudtee taristu kaubaliiklusest. Sama aasta lõpu seisuga oli ettevõttel välja renditud üle 2000 kaubavaguni ja sellega teeniti tollel aastal 9,3 miljonit eurot renditulu. Kokku oli ettevõtte käive 2018. aastal aga 72,7 miljonit eurot ja kasum 9,2 miljonit eurot."Riikliku raudteefirma Operaili kasum hüppas 9,2 miljonile" ERR, 27. märts 2019

2019. aasta alguse seisuga töötas ettevõttes üle 690 inimese. Samal aastal kasvas ettevõtte vagunipark üle 3500, millest ligi 2200 oli renditud rahvusvahelistele klientidele."Operail investeerib 50 miljonit Soome turule sisenemiseks" ERR, 16. oktoober 2019 Alustati ka Soome turule sisenemist. Selleks moodustati tütarettevõtte Operail Finland Oy ja investeeriti 50 miljonit eurot veeremi soetamiseks ning opereerimiseks vajaliku struktuuri loomiseks. Kaubavedudega Soomes alustati 2020. aasta teises pooles.

Vagunite rendiäri oli Operaili tulusaim ärisuund ja seda oli asutud laiendama alates 2017. aastast, kuid riik ei pidanud seda strateegiliselt oluliseks tegevusvaldkonnaks. Nii anti ettevõttele suunis sellest väljuda ning sellega alustati 2021. aasta kevadel. Sama aasta suvel koondati vagunite rent tütarettevõttesse Operail Leasing, mis plaaniti erastada. Venemaa sissetung Ukrainasse 2022. aasta algul muutis aga plaane ja erastamise asemel müüdi maha ettevõtte vara. 2022. aasta detsembris müüdi 6,51 miljonit euroga 522 Ukrainas asuvat vagunit ning selle järel sõlmiti ka ülejäänud 807 vaguni müügilepingud summas 22,1 miljonit eurot. Neist 410 vagunit ostsid Kasahstani logistikaettevõte Atasu tütarettevõtted ning 397 vagunit Eesti vagunirendiettevõte Skinest Rail."Operail müüs 22,1 miljoniga 807 rendivagunit" ERR, 25. jaanuar 2023

Venemaa sissetungi järel hakati vähendama ka Venemaalt ja Valgevenest pärit kauba vedu. Nii vähenes kaubavedu 2022. aastal umbes poole võrra ning töö kaotas üle 200 inimese. Kaubamahtude tugevat vähenemist prognoositi ka 2023. aastasse."Operail: riigiettevõttel pole õigust teha majanduslikult kahjulikke otsuseid" ERR, 8. detsember 2022 Alates 1. jaanuarist 2023 ei tohtinud Operail vedada enam Venemaa ja Valgevenega seotud kaupu."Vene kaupade veo keeld võib jätta kakaoubade transiidiga tegelevas ettevõttes tööta 100 inimest" ERR, 22. detsember 2022 2023. aasta jaanuaris teatati ka Soome tütarettevõtte müügist Soome ettevõttele Nurminen Logistics 27,7 miljoni euro eest."Operail finalizes sale of Finnish subsidiary for €27.7 million" ERR, 13. jaanuar 2023

2024. aasta detsembris müüdi 19 miljoni euro eest Operail äritegevuse koos selle tütarettevõttega Operail Repairs OÜ. Enampakkumise võitis Eesti firma AS Tiigi Keskus, mis asutas varade ja tegevuste ülevõtmiseks tütarettevõtte Railproject OÜ. Riigiettevõtte uueks nimeks saab AS Raudtee Varad ja selle alla jäävad külmutatud varana 195 Operaili valduses olnud Venemaa ettevõttele kuuluvat poolvagunit, mida ei saa sanktsioonide tõttu ei Venemaale tagastada ega Vene ettevõttelt välja osta."Operaili ostis Eesti ettevõte 19 miljoni euroga" ERR, 9. detsember 2024

 Viited 

Välislingid

 Operaili koduleht
 KUULA SAADET | "Tööelu" #25: raudteelased on ka 21. sajandil erilised inimesed; Ärileht
 Operaili multimodaalne kaubavedu - efektiivne ja keskkonnasäästlik; YouTube-i video
 "Operaili juht: kui me tulu ei teeni, pole äriühinguna mõtet eksisteerida" ERR, 4. november 2022
 "Operail paneb uued tegevussuunad paika sügiseks" ERR, 1. juuni 2023

Kategooria:Eesti raudtee-ettevõtted
Kategooria:Majandus- ja Kommunikatsiooniministeerium
Kategooria:Riigi osalusega äriühingud Eestis